
মোবাইল অ্যাপ তৈরি করে পুরস্কার পেল সাতটি দল

 ‘ব্র্যাকাথন’ লড়াইয়ে পুরস্কার পেল সেরা সাতটি অ্যাপ উদ্ভাবনকারী দল। বিভিন্ন বিশ্ববিদ্যালয়ের শিক্ষার্থী আর উঠতি প্রযুক্তিবিদেরা অংশ নিয়েছিল এই লড়াইয়ে। টানা ৩৬ ঘণ্টা চলেছে এই প্রতিযোগিতা। এর মূলমন্ত্র ছিল সামাজিক পরিবর্তনে প্রযুক্তিগত উদ্ভাবন। ২৭টি দলে শতাধিক মেধাবী তরুণ এতে অংশ নেন। বেসরকারি উন্নয়ন সংস্থা ব্র্যাক এবারই প্রথমবারের মতো বাংলাদেশে এই প্রতিযোগিতার আয়োজন করেছে। শুক্রবার সকাল নয়টায় ব্র্যাক বিশ্ববিদ্যালয়ে প্রতিযোগিতা শুরু হয়। সন্ধ্যায় ব্র্যাক সেন্টার অডিটরিয়ামে সেরা সাতটি উদ্ভাবনকারী দলকে পুরস্কার দেয়া হয়।
পুরস্কার বিতরণী অনুষ্ঠানের সঞ্চালক ছিলেন ব্র্যাকের সিনিয়র ডিরেক্টর আসিফ সালেহ। আলোচক হিসেবে উপস্থিত ছিলেন প্রধানমন্ত্রীর কার্যালয়ের পলিসি অ্যাডভাইজার আনির চৌধুরী, ডিএফআইডির ডেপুটি কান্ট্রি রিপ্রেজেন্টেটিভ পল হুইটিংহাম, টিম ইঞ্জিনের প্রতিষ্ঠাতা ও নির্বাহী পরিচালক সামিরা জুবেরি হিমিকাসহ তথ্য ও প্রযুক্তি ক্ষেত্রের বিশিষ্টজনেরা। বিজয়ী দলগুলো হচ্ছে- টিম রিবুট, টিম মিয়াকি, অ্যামিটি, এম-পাওয়ার রেঞ্জার্স, ট্রায়াম্ফ আইটি, বুয়েট গেমচেঞ্জার্স এবং টেকনোলাইভ। পুরস্কারপ্রাপ্ত অ্যাপগুলোর মধ্যে উল্লেখযোগ্য হচ্ছে— যক্ষ্মা প্রতিরোধ, মাইক্রোফাইন্যান্স ডাটা অ্যাকসেস, ফ্লিট ম্যানেজমেন্ট, ক্রাউডসোর্সিং ইনফরমেশন ফর সিটি রোডস ইমপ্রুভমেন্ট। 
